sagorsarker/bangla-wikipedia huggingface dataset:
হরেলা

হরেলা হল ভারতের উত্তরাখণ্ড রাজ্য এবং হিমাচল প্রদেশের কিছু অঞ্চলে পালিত একটি হিন্দু উৎসব। এই উৎসবটি উত্তরাখণ্ডের কুমায়ূন অঞ্চলে খুবই জনপ্রিয় এবং এটি হরেলা নামে পালিত হয়। এই নামটি গাড়োয়ালের কিছু জায়গায় ব্যবহার করা হলেও, এটি সাধারণভাবে ব্যবহার করা হয় না, কারণ উৎসবটি সেখানে মোল-সংক্রান্তি বা রাই-সগ্রান হিসাবে পালিত হয়। এটিকে কাংড়া, শিমলা এবং সিরমৌর অঞ্চলে হরিয়ালী/রিহ্যালি এবং হিমাচল প্রদেশের জুব্বাল ও কিন্নর অঞ্চলে দখরাইন বলা হয়। হিন্দু পঞ্জিকা অনুসারে এই উৎসবটি শ্রাবণ মাসের প্রথম দিনে পালিত হয়। এই উৎসবটি বর্ষাকালের (মৌসুমি বায়ু) সূচনাকে চিহ্নিত করে। মানুষ ভাল ফসল এবং সমৃদ্ধির জন্য প্রার্থনা করে। হরেলা মানে "সবুজের দিন", এবং এই অঞ্চলের কৃষি-ভিত্তিক সম্প্রদায় এটিকে অত্যন্ত শুভ বলে মনে করে, কারণ এটি তাদের ক্ষেতে বপন চক্রের সূচনা করে। এই উৎসবকে উপলক্ষ করে একাধিক কৌথিগ/থোল/মেলারও আয়োজন করা হয়।
প্রাথমিকভাবে বিশ্বাস করা হয় যে, নব্যপ্রস্তরযুগের যে উর্বরতা উৎসবগুলিকে ভগবান শিব এবং দেবী পার্বতীর বিবাহের ধর্মীয় উদ্‌যাপন হিসাবে চিহ্নিত করা হয়েছিল, তার মধ্যেই হরেলা উৎসবের সম্ভাব্য উৎস রয়েছে।
চৈত্র হরেলা হিন্দু পঞ্জিকা অনুযায়ী চৈত্র মাসের (এপ্রিলের মাঝামাঝি) প্রথম দিন পালিত হয়। নির্ধারিত তারিখের দশ দিন আগে, পরিবারের প্রধান ৭ বা ৫ ধরনের বীজ বালতিতে বপন করেন। তারপর তাদের উপর জল ছিটিয়ে দেওয়া হয়। নির্ধারিত সময়ের পরে, কিন্তু প্রকৃত উদযাপনের আগে, বাড়ির ছোটদের দিয়ে একটি নকল বিবাহ অনুষ্ঠান সম্পন্ন করা হয়। এর পরে সকলে শিব এবং দেবী পার্বতীর মূর্তি পূজা করেন।<
শ্রাবণ হল ঐতিহ্যবাহী হিন্দু মাসের নাম যা গ্রেগরীয় বর্ষপঞ্জি অনুসারে জুলাই-আগস্ট মাসে আসে। শ্রাবণ উৎসব চৈত্রের চেয়ে বেশি জনপ্রিয় কারণ মাসটি বর্ষাকাল এবং ভগবান শিব ও পার্বতীর বিবাহের সময়। জুলাই এবং আগস্ট মাস বর্ষার মাস এবং এটি ফসলের বৃদ্ধির সময় উদ্‌যাপন করার একটি উপযুক্ত উপলক্ষ। এই দিনে লোকেরা গনেশ, গৌরী ও মহেশ্বরের এবং ভগবান শিবের সাথে যুক্ত অন্যান্যদের ছোট ছোট মাটি/লাল মাটির মূর্তি (দিকরা) তৈরি করে। বিভিন্ন মন্দিরে ভগবান শিবের শ্রদ্ধায় এই মূর্তিগুলির পূজা করা হয় এবং আনুষ্ঠানিক প্রার্থনার আয়োজন করা হয়। সকলের জন্য এটি একটি ছুটির দিন, এমনকি ভারবাহী ষাঁড়দের দিয়েও এই দিন কোন কাজ করানো হয়না। লোকেরা তাদের মস্তক সজ্জিত করে সদ্য কাটা হরেলার পাতা (বপন করা ফসলের অঙ্কুর) দিয়ে এবং তাদের আত্মীয় এবং বন্ধুদের কাছেও পাঠায়।
কুমায়ূনে হরেলার একটি বড় তাৎপর্য রয়েছে। এটি নতুন ফসল এবং বর্ষাকালের প্রতীক। হরেলা উৎসবের একটি ধ্বনি হল "পরিবেশ বাঁচাও"। উত্তরাখণ্ডের স্কুলগুলি প্রায়ই তাদের ছাত্রদের বাড়িতে, স্কুলে বা স্থানীয় কর্মকর্তাদের সহায়তায় চারা রোপণ করতে উৎসাহিত করে। কুমায়ূনে, নবরাত্রির সময় দুটি উদযাপন হয়, – প্রথমটি হয় চৈত্র নবরাত্রির সময় চৈত্র মাসে, এবং দ্বিতীয়টি শারদ নবরাত্রির সময় আশ্বিন মাসে। এটিকেও হরেলার সাথে যুক্ত বলে মনে করা হয়। এর পরে আসে "ভাইতৌলি" বা "ভিতৌলি", যখন পরিবারের মেয়েদের উপহার দেওয়া হয়। 
গাড়োয়াল এবং হিমাচল প্রদেশে, লোকেরা তাদের গ্রামের দেবতাকে একটি খোলা জায়গায় নিয়ে যায় এবং মূর্তির সামনে নাচ গান করে। যেহেতু দেবতারা বেশিরভাগই বর্ষাকালে ভ্রমণ করেন না, তাই বর্ষা শুরুর আগে সমস্ত দেবতার শোভাযাত্রা তাদের মূল-গ্রামে ফিরে আসে, এবং সেখানেই উদ্‌যাপন হয়।
গাড়োয়ালে, এই দিনে কোন ব্যক্তি, পরিবার বা সম্প্রদায়ের দ্বারা গাছের চারা রোপণের ঐতিহ্য রয়েছে।
রাস্ট (প্রোগ্রামিং ভাষা)

রাস্ট একাধিক প্যারাডাইমযুক্ত, সাধারণ উদ্দেশ্যে ব্যবহারের একটি প্রোগ্রামিং ভাষা। নিরাপদ, দ্রুততর ও সহবর্তমানতাযুক্ত সফটওয়্যার তৈরিকে গুরুত্ব দিয়ে ভাষাটি নকশা করা হয়েছে। রাস্ট কোডের গঠন সি++ এর মত। গারবেজ কালেকশন ছাড়াই রেফারেন্সগুলো মূল্যায়ন করে রাস্ট মেমোরির নিরাপদ ব্যবহারের নিশ্চয়তা দেয়। রাস্টকে সিস্টেম প্রোগ্রামিং ভাষাগুলোর একটি ধরা হয়। এতে উঁচু্-স্তরের কিছু বিষয় যেমন ফাংশনভিত্তিক প্রোগ্রামিং এর সাথে নিচু-স্তরের মেমোরি ব্যবস্থাপনা করার উপায়ও রয়েছে।
রাস্ট ২০১০ সাথে প্রথম প্রকাশিত হয়। মোজিলা রিসার্চে ডেভ হারমান, ব্রেন্ডন আইচ এবং অন্যদের অবদানসহ গ্রেডন হোর রাস্টের নকশা করেন। নকশাকারীরা পরীক্ষামূলক সার্ভো ব্রাউজার ইঞ্জিন ও রাস্ট কম্পাইলার লেখার সময় ভাষাটিকে পরিমার্জন করেছিলেন। সি++, ওক্যামেল, হ্যাস্কেল, ইরল্যাং ইত্যাদি ভাষা রাস্টকে অধিক প্রভাবিত করেছে। স্ট্যাক ওভারফ্লো জরিপে "প্রিয় প্রোগ্রামিং ভাষা" অংশে ২০১৬ থেকে ২০২১ পর্যন্ত প্রতিবছর রাস্ট প্রথম স্থান অর্জন করেছে।
২০০৬ সালে গ্রেডন হোর ব্যক্তিগত প্রকল্প থেকে রাস্টের সূচনা। ২০০৯ সালে মোজিলা প্রকল্পটিতে সহযোগিতা শুরু করে এবং ২০১০ সালে তা ঘোষণা করে। একই বছর রাস্টের কাজ ওক্যামেল দ্বারা তৈরি প্রাথমিক কম্পাইলার থেকে এলএলভিএম ভিত্তিক ও রাস্ট দ্বারা তৈরি কম্পাইলারে স্থানান্তরিত হয়। ২০১১ সালে রাস্ট কম্পাইলার নিজেকে কম্পাইল করতে সক্ষম হয়। ২০১৫ সালে ১৫ মে রাস্টের প্রথম স্থির সংস্করণ রাস্ট ১.০ প্রকাশিত হয়। ২০২১ সালের ৮ ফেব্রুয়ারী অলাভজনক রাস্ট ফাউন্ডেশন গঠিত হয়। এর গঠনকারী পাঁচটি প্রতিষ্ঠান হল মোজিলা, এডব্লিউএস, হুয়াওয়েই, মাইক্রোসফট ও গুগল।
রাস্ট কোড গঠনগতভাবে সি ও সি++ এর মত হলেও অর্থগতভাবে এমএল ভাষা পরিবার ও হ্যাসকেলের কাছাকাছি। রাস্ট ভাষায় ফেক্টোরিয়াল নির্ণয়ের একটি রিকার্সিভ ফাংশনের উদাহরণ হল:
fn factorial(i: u64) -> u64 {
শ্রবণশক্তি

শ্রবণশক্তি বা শ্রবণেন্দ্রিয় বলতে কোনও প্রাণী যে ক্ষমতাবলে তার দেহের কোনও অঙ্গের মাধ্যমে চারপাশ থেকে আগত ধ্বনি প্রত্যক্ষণ তথা উপলব্ধি করতে পারে অর্থাৎ ধ্বনিটি শুনতে পারে, সেই ক্ষমতাকে বোঝায়। যে সুবেদী অঙ্গের মাধ্যমে প্রাণী ধ্বনি সংবেদন বা গ্রহণ করে, তাকে শ্রবণেন্দ্রিয়স্থান বা শ্রবণাঙ্গ বলে। যেমন মানুষের কান হল তার শ্রবণেন্দ্রিয়স্থান বা শ্রবণাঙ্গ। ধ্বনি বা শব্দ হল প্রাণীর চারপাশের মাধ্যমের ভেতরে চাপের পর্যাবৃত্ত পরিবর্তন বা কম্পন যা তরঙ্গের আকারে শ্রবণাঙ্গে এসে পৌঁছে এবং শ্রবণাঙ্গ সেই কম্পন শনাক্ত করতে পারে। শ্রবণশক্তির মাধ্যমে প্রাণী যে কাজটি সম্পাদন করে, তাকে শ্রবণ (Audition) বা শ্রাবণিক প্রত্যক্ষণ (Auditory perception)। শ্রাবণিক বিজ্ঞান (auditory science) নামক উচ্চশিক্ষায়তনিক শাস্ত্রটিতে শ্রবণ ও শ্রবণশক্তি বিষয়ে গবেষণা করা হয়।
ধ্বনি বা শব্দ কঠিন, তরল বা বায়বীয় পদার্থের মধ্য দিয়ে শোনা যেতে পারে। শ্রবণশক্তি ঐতিহ্যগত পাঁচটি ইন্দ্রিয়ের একটি। আংশিক বা সম্পূর্ণভাবে শুনতে না পারাকে শ্রবণশক্তিহানি (hearing loss) বলে।
মানুষ ও অন্যান্য মেরুদণ্ডী প্রাণীদের দেহে শ্রবণের কাজটি মূলত শ্রবণতন্ত্র (Auditory system) দ্বারা সম্পাদিত হয়। কম্পন বা যান্ত্রিক তরঙ্গসমূহ কানের দ্বারা শনাক্ত হয় এবং স্নায়বিক স্পন্দনে রূপান্তরিত হয়ে মস্তিষ্কে প্রেরিত হয় (মূলত রগাঞ্চলীয় খণ্ডকে) এবং সেখানে সেগুলির প্রত্যক্ষণ বা উপলব্ধি ঘটে। স্পর্শনের মত শ্রবণের ক্ষেত্রেও প্রাণীদেহের বাইরের বিশ্বের অণুগুলির চলাচলের প্রতি সংবেদনশীলতা থাকা আবশ্যক। শ্রবণ ও স্পর্শন উভয়েই এক ধরনের যান্ত্রিক সংবেদন (Mechanosensation)।
মানুষের বহিঃকর্ণ পরিবেশের ধ্বনিতরঙ্গগুলিকে ধরে কেন্দ্রীভূত করে সেগুলিকে একটি উন্মুক্ত ছিদ্র দিয়ে প্রবেশ করিয়ে একটি সঙ্কীর্ণ নালিপথের মধ্য দিয়ে পরিচালিত করে, যে নালিপথটিকে কর্ণরন্ধ্র বা কর্ণকুহর বলে। কর্ণকুহরের অপর প্রান্তে থাকে কানের পর্দা বা কর্ণপটহ। ধ্বনিতরঙ্গগুলি কর্ণপটহ বা কানের পর্দাটিকে কম্পিত করে। এই কম্পন কানের পর্দার অপর পাশে মধ্যকর্ণ অংশের তিনটি লাগোয়া ক্ষুদ্র অস্থির (হাতুড়ি-অস্থি, নেহাই-অস্থি, রেকাব-অস্থি) মধ্য দিয়ে বিবর্ধিত ও পরিবাহিত হয়ে অন্তঃকর্ণের শামুকাকৃতি কর্ণকম্বুতে (কোকলিয়া) গিয়ে পৌঁছায়। ধ্বনির কম্পনগুলি কর্ণকম্বুর ভেতরে অবস্থিত তরল পদার্থে তরঙ্গের সৃষ্টি করে। কর্ণকম্বুর ভেতরের প্রাচীরে বহুসংখ্যক অতিক্ষুদ্র কম্পনসুবেদী কেশগুচ্ছ থাকে, যেগুলি ঐ তরঙ্গের দ্বারা আন্দোলিত হয়। অতিক্ষুদ্র কেশগুচ্ছগুলির এই যান্ত্রিক আন্দোলন কেশগুচ্ছগুলির মূলে অবস্থিত কেশকোষগুলিতে বৈদ্যুতিক সংকেতে রূপান্তরিত হয়। কেশগুচ্ছের আন্দোলনের ফলে মূলস্থ কেশকোষে আয়নের সৃষ্টি হয়, যেগুলি কেশকোষের অপর প্রান্তে গিয়ে শ্রবণস্নায়ুতে স্নায়বিক বৈদ্যুতিক সংকেতরূপে প্রবেশ করে শেষ পর্যন্ত মস্তিষ্কে পরিবাহিত হয়। ভিন্ন ভিন্ন কেশগুচ্ছ ভিন্ন ভিন্ন কম্পাঙ্কের ধ্বনির প্রতি সংবেদনশীল হয়ে থাকে। কর্ণকম্বুর পাদদেশে অবস্থিত কেশগুচ্ছগুলি অপেক্ষাকৃত উচ্চ আপেক্ষিক তীক্ষ্ণতা বা উচ্চ কম্পাংকের ধ্বনির প্রতি সংবেদনশীল, অন্যদিকে কর্ণকম্বুর কুণ্ডলীর উপরের দিকে অবস্থিত কেশগুচ্ছগুলি অপেক্ষাকৃত নিম্ন আপেক্ষিক তীক্ষ্ণতা বা নিম্ন কম্পাংকের ধ্বনি শনাক্ত করে। কর্ণকম্বুর শীর্ষদেশে অবস্থিত কেশগুচ্ছগুলি সবচেয়ে নিচু তীক্ষ্ণতার বা খাদের ধ্বনিগুলি শনাক্ত করে। এই সংকেতগুলি মস্তিষ্কের প্রক্রিয়াজাত হয়ে মনের ভেতরে শব্দের অনুভূতি জন্মে।
সাপার নদী

সাপার নদী বাংলাদেশের নেত্রকোনা জেলায় অবস্থিত একটি নদী। নদীটির দৈর্ঘ্য ৭ কিলোমিটার।
সাপার নদী সিধলা বিল হতে উৎপত্তি লাভ করেছে। তারপর নদীটি দুর্গাপুর শ্যামগঞ্জ সড়ক অতিক্রম করে হামিদপুর বাজারের উত্তর পাশ দিয়ে প্রবাহিত হয়ে শালদিঘাতে সোয়াই নদীতে পতিত হয়েছে।
ধলাই নদী (ফুলপুর)

ধলাই নদী বাংলাদেশের ময়মনসিংহ ও নেত্রকোনা জেলায় অবস্থিত একটি নদী। নদীটির দৈর্ঘ্য ৩৫ কিলোমিটার। 
ধলাই নদীর উৎপত্তিস্থল হচ্ছে উত্তর ধলীরকান্দা নামক স্থানের জলাভূমি হতে। পরে নদীটি পূর্বধলা উপজেলা দিয়ে দক্ষিণ দিকে প্রবাহিত হয়ে বাহাদুরপুর প্রাথমিক বিদ্যালয়ের কাছে মগড়া নদীর উৎসে মিলিত হয়েছে। 
ধলাই নদীর দক্ষিণমুখী প্রবাহ সোয়াই নদীর সাথে মিলে মগড়া নাম ধারণ করেছে।
বল নদী

বল নদী বাংলাদেশের নেত্রকোনা জেলায় অবস্থিত অন্যতম নদী। নদীটির দৈর্ঘ্য ১৫ কিলোমিটার। স্থানীয় ভাবে এটিকে অনেকেই বালুচ নদী নামে ডাকেন। 
বল নদী জারিয়া ইউনিয়নে উৎপত্তি হয়ে দূর্গাপুর উপজেলার কেট্রা বাজারের পাশ দিয়ে নেত্রকোণা সদর উপজেলার কংস নদীতে পতিত হয়েছে।
সাঙ্গীতিক স্বর

ঐতিহ্যগতভাবে পশ্চিমা উচ্চাঙ্গ সঙ্গীতে একটি সাঙ্গীতিক স্বর বলতে একটি স্থির পর্যাবৃত্ত ধ্বনিকে বোঝায়। একটি সাঙ্গীতিক স্বরকে এর 
স্বরস্থায়িত্ব, স্বরতীক্ষ্ণতা, স্বরবিস্তার (বা স্বরতীব্রতা বা স্বরোচ্চতা) এবং স্বরগুণ দ্বারা চরিত্রায়িত করা যায়। স্বরলিপিতে ব্যবহৃত সাঙ্গীতিক স্বরচিহ্নগুলি সাঙ্গীতিক স্বর অপেক্ষা জটিলতর হতে পারে। এগুলিতে অপর্যাবৃত্ত দিক যেমন আক্রমণ ঢাল (attack transients), কম্পমানতা, এবং পর্দা পরিবর্তনের মতো ব্যাপারগুলি অন্তর্ভুক্ত থাকে।
একটি সরল স্বর বা শুদ্ধ স্বরে একটিমাত্র সাইন-জাতীয় তরঙ্গরূপ থাকে। একটি জটিল স্বর হল দুই বা ততোধিক শুদ্ধ স্বরের সমষ্টি যেগুলির পর্যাবৃত্ত পৌনপুনিক বিন্যাস থাকে।
ফুরিয়ে উপপাদ্য অনুযায়ী যেকোনও পর্যাবৃত্ত তরঙ্গরূপ যতটুকু ইচ্ছা ততটুকু পর্যন্ত কতগুলি সাইন তরঙ্গের ধারা হিসেবে আসন্নীকরণ করা সম্ভব, যেখানে সাইন তরঙ্গগুলির কম্পাঙ্কগুলি গাণিতিকভাবে একটি গুণোত্তর ধারায় অবস্থিত এবং তরঙ্গগুলি একে অপরের সাথে বিশেষ দশা সম্পর্কে আবদ্ধ। সাধারণ হর কম্পাঙ্ক, যেটি প্রায়শই ঐ কম্পাঙ্কগুলির মধ্যে সর্বনিম্ন হয়ে থাকে, সেটিকে মৌলিক কম্পাঙ্ক বলে, এবং এটি তরঙ্গরূপটির বিপরীত। মৌলিক কম্পাঙ্কটি স্বরটির স্বরতীক্ষ্ণতা নির্ধারণ করে, যেটি মানুষ শ্রবণশক্তির মাধ্যমে উপলব্ধি করতে পারে। সঙ্গীতে ভিন্ন ভিন্ন স্বরতীক্ষ্ণতার স্বরগুলিকে স্বতন্ত্র স্বরচিহ্ন দ্বারা নির্দেশ করা হয়, যাতে বাজানো স্বরগুলির স্বরতীক্ষ্ণতা বর্ণনা করা যায়।
প্রাচীন গ্রিক দার্শনিক আরিস্তোজেনুস (খ্রিস্টপূর্ব ৩৭৫-৩৩৫ অব্দ) সাঙ্গীতিক স্বর শনাক্ত করেছিলেন। তিনি এগুলিকে "টেনশন" বলতেন।
রসম পাগড়ি

রসম পাগড়ি (হিন্দি रसम पगड़ी) হল একটি সামাজিক অনুষ্ঠান। এটি ভারতের পাঞ্জাবি এবং রাজস্থানীদের মধ্যে প্রচলিত। একটি পরিবারের সবচেয়ে বয়স্ক পুরুষ সদস্যের মৃত্যুর পর এই প্রথাটি পালিত হয়। এই অনুষ্ঠানে পরিবারের পরবর্তী সবচেয়ে বড় জীবিত পুরুষ সদস্যের মাথায় বর্ধিত পরিবার বা বংশের উপস্থিতিতে একটি পাগড়ি বেঁধে দেওয়া হয়। হিন্দু ঐতিহ্য অনুসারে, অনুষ্ঠানটি সাধারণত জ্যেষ্ঠ, জীবিত পুরুষ সদস্যের স্ত্রীর পিতা দ্বারা সঞ্চালিত হয়। অনুষ্ঠানটি সাধারণত অন্তিম সংস্কারের দিন ("অন্ত্যেষ্টি", বা "উথালা" নামেও পরিচিত) থেকে চতুর্থ দিনে অথবা তেরো তম দিনে (যেটি উত্তর ভারতের হিন্দুদের কাছে "তেরহভিঁ" নামেও পরিচিত) অনুষ্ঠিত হয়। পাগড়ি পরিবারের সম্মান প্রকাশ করে, এবং এই অনুষ্ঠানের মাধ্যমে মৃত ব্যক্তির কাছ থেকে পরিবারের সুরক্ষা এবং কল্যাণের দায়িত্ব সবচেয়ে বয়স্ক জীবিত পুরুষ সদস্যের প্রতি হস্তান্তরকে বোঝায়। (যদিও প্রধানত এটিই আসল ঘটনা, তবে হিন্দু ধর্মগ্রন্থ অনুযায়ী, পরিবারের পুরুষ সদস্যই মৃত ব্যক্তির শরীরে "আগুন দেন" এবং তিনিই সেই পাগড়ি পরার অধিকারী। ঐতিহ্য অনুযায়ী, মৃতের সবচেয়ে বয়স্ক জীবিত পুত্র এই অন্তিম কার্যটি করেন।)
পরিবারের নতুন প্রধান এরপর ব্রাহ্মণ এবং পরিবারের অন্যান্য সদস্যদের আশীর্বাদ নেন এবং পরিবারের ভাল কাজ চালিয়ে যাওয়ার জন্য প্রতিজ্ঞা করেন। প্রার্থনার পর, সামাজিক জমায়েতের সামনে জ্যেষ্ঠকে পাগড়ি পরানো হয়। এরপর জমায়েত মণ্ডলী বিদায় নেয়। এই অনুষ্ঠানের পর পরিবার আবার স্বাভাবিক জীবন শুরু করে।
ভারতে সর্বাধিক প্রচলিত ভাষা হিন্দি সহ অন্যান্য অধিকাংশ ভাষায় "রসম" এর অর্থ "অনুষ্ঠান"। এটি আরবি শব্দ "রস্‌ম" থেকে উদ্ভূত হয়েছে, যার অর্থ "প্রক্রিয়া" বা "পদ্ধতি"। "রসম পাগড়ি" এর আক্ষরিক অর্থ "পাগড়ির অনুষ্ঠান"।
কিছু সম্প্রদায় রসম পাগড়ির প্রথা শেষ করে দেবার সিদ্ধান্ত নিয়েছে, কারণ এটি মৃত্যুর পর সেই উপলক্ষে ভোজের (শোকের সময়ের সমাপ্তি চিহ্নিত করে ভোজ) সাথে যুক্ত।
কিছু সংস্কারমনস্ক পরিবার, পুরুষ তান্ত্রিক প্রথা ভেঙে, বাড়ির কন্যাদের এই পাগড়ি দেওয়ার সিদ্ধান্ত নিয়েছে।
"রসম পাগড়ি" হিন্দু প্রথা হলেও মুসলমান পরিবারেও এই প্রথাকে মান্যতা দেওয়ার ঘটনা দেখা গেছে। প্রাক্তন সাংসদ রশিদ মাসুদ ২০২০ সালের ৫ই অক্টোবর রুড়কিতে মারা যান। মৃতের পরিবারের দ্বারা আয়োজিত "রসম পাগড়ি" অনুষ্ঠানটিতে মুসলিম কট্টরপন্থীরা প্রতিবাদ জানান। বৈদিক মন্ত্র উচ্চারণের মধ্য দিয়ে অনুষ্ঠানটি সংঘটিত হয়েছিল। ধর্মানুষ্ঠান শুরু হওয়ার পর বেশ কয়েকজন মুসলিম ধর্মগুরু কেবল অনুষ্ঠানস্থল ত্যাগ করেননি, এমনকি এই বিষয়ে তাঁদের অসন্তোষও প্রকাশ করেছিলেন।
পরোটাওয়ালা গলি

গলি পরোটা ওয়ালী বা পরোটাওয়ালা গলি (, আক্ষরিক অর্থে "পরোটাযুক্ত গলি") হল ভারতের দিল্লির চাঁদনি চক এলাকার একটি সরু রাস্তা, এটি ভারতীয় পরোটা বিক্রির দোকানগুলির জন্য বিখ্যাত।
পরোটাওয়ালা গলি দিল্লির চাঁদনি চকে অবস্থিত। নটরাজ ক্যাফের বিপরীতে পরোটা গলির শুরু হয়। ঐতিহ্যগতভাবে দোকানগুলির খদ্দেররা আশেপাশের এলাকায় বসবাসকারী জৈন ধর্মালম্বী।
যেটি ১৬৫০ সালে মুঘল সম্রাট শাহজাহানের শাসনামলে প্রতিষ্ঠিত হয়েছিল এবং তার কন্যা জাহানারা বেগম গলির নকশা করেছিলেন। পূর্বে এই গলিটি শুধুমাত্র রূপোর জিনিসপত্রের দোকানের জন্য পরিচিত ছিল, ১৮৭০-এর দশকে রূপার দোকানগুলি চলে যাওয়া শুরু হওয়ার পরও অনেক শাড়ি ও গহনার দোকান এখনো রয়ে গেছে।
১৯৬০-এর দশকের শেষের দিকে ২০টি পরোটার দোকানের মধ্যে (সবগুলো একই মহাপরিবারের অন্তর্গত) তিনটি অবশিষ্ট রয়েছে: পন্ডিত কানহাইয়ালাল দুর্গাপ্রসাদ দীক্ষিত (স্থাপিত ১৮৭৫), পন্ডিত দয়ানন্দ শিবচরণ (স্থাপিত ১৮৮২)। পন্ডিত বাবুরাম দেবীদয়াল পরোটাওয়ালে (১৮৮৬ সালে প্রতিষ্ঠিত)। ১৯১১ সাল নাগাদ, ছোট দারিবা বা দারিবা কালান নামে পরিচিত এই এলাকাটি পরোটাওয়ালা গলি নাম পায়। স্বাধীনতার ঠিক পরের বছরগুলিতে জওহরলাল নেহেরু, ইন্দিরা গান্ধী এবং বিজয়লক্ষ্মী পণ্ডিত এই গলিতে তাদের খাবার হিসেবে পরোটা নিতে আসতেন। ১৯৮০-এর দশকের শেষের দিকে বিক্রেতাদের মধ্যে অনেকেই দোকান বন্ধ করে চলে যান, যদিও আজ রাস্তাটি পুনরুজ্জীবনের প্রমাণ হিসেবে কিছু দোকান একই পরিবারের ষষ্ঠ প্রজন্মের দ্বারা পরিচালিত হচ্ছে। ১৯৮৪ সালের দাঙ্গায় অগ্নিকান্ডে গলির সকল দোকান ভস্মীভূত হয়।
এলাকাটিতে থাকতেন বলিউড অভিনেতা অক্ষয় কুমার। ভারতীয় বিমান বাহিনীর ফ্লাইট লেফটেন্যান্ট তপন কাপুর যিনি ২৫ জুন ২০১৩ সালে উত্তরাখণ্ডে একটি উদ্ধার অভিযানে শহীদ হন তিনিও ছিলেন পরোটাওয়ালা গলির বাসিন্দা।
দোকানগুলির রান্না করা খাবারে পিঁয়াজ বা রসুন থাকে না। "কাজু", "বাদাম", "মটরশুঁটি", মিক্স "পরোটা", রাবড়ি, "খোয়া" "ফুলকপি", গোভি পরোটা, পরত পরোটা ইত্যাদির মতো বিভিন্ন প্রকারের পরোটা এখানে পাওয়া যায়। পরোটা সবসময় মিষ্টি তেঁতুলের চাটনি, পুদিনা চাটনি, মিশ্র সবজির আচার, পনির এবং আলু তরকারি, আলু এবং মেথির তরকারি এবং মিষ্টি কুমড়ার একটি ভাজা ম্যাশ দিয়ে পরিবেশন করা হয়।
মিষ্টি "লস্যি", প্রায়ই মাটির ভাঁড়ে পরিবেশন করা এই জায়গার একটি বিশেষত্ব।
২০২২ এএফসি মহিলা এশিয়ান কাপ ফাইনাল

২০২২ এএফসি মহিলা এশিয়ান কাপ ফাইনাল ছিল ২০২২ এএফসি মহিলা এশিয়ান কাপ প্রতিযোগিতার বিজয়ী নির্ধারক ম্যাচ, যা ৬ ফেব্রুয়ারি ২০২২ সালে গণচীন ও দক্ষিণ কোরিয়ার মধ্যে অনুষ্ঠিত হয়। এটি ছিল এএফসি মহিলা এশিয়ান কাপের ২০তম ফাইনাল খেলা। এটি ভারতের নবি মুম্বই শহরের ডিওয়াই পাতিল স্টেডিয়ামে অনুষ্ঠিত হয়।
পাওটানা ফাযিল মাদ্রাসা

পাওটানা ফাযিল মাদ্রাসা রংপুর বিভাগের রংপুর জেলার পীরগাছা উপজেলার ছাওলা ইউনিয়নের একটি ফাযিল মাদ্রাসা।
মাদরাসাটি ১৯৫১ সালে ফোরকানিয়া মাদ্রাসা হিসাবে চালু হয়। পরে ১৯৫৯ সালে দাখিল, ১৯৬৭ সালে আলিম এবং ১৯৭৭ সালে ফাযিল স্বীকৃতি লাভ করে। বর্তমানে ফাযিল স্তর পর্যন্ত এমপিওভুক্ত আছে। মাদ্রাসায় দাখিল ও আলিম শাখায় বিজ্ঞান বিভাগ চালু আছে। ভকেশনাল ক্লাসও অনুমোদন আছে। মাদ্রাসার প্রথম সুপারের দায়িত্ব পালন করেন মাওলানা নঈম উদ্দিন আহমদ।
মাদরাসাটি র প্রায় ১.০০ একর জমির উপর স্থাপিত। মাদরাসার ১১.১০ একর জমি বাইরে আবাদি হিসাবে আছে। মাদরাসাটিতে ৪টি ভবন আছে-
ছাত্রের জন্য সাদা পায়জামা, আকাশি রঙের পাঞ্জাবি, সাদা টুপি ও সাদা জুতা এবং মেয়েদের আকাশি রঙের জামা, সাদা এফরোন, কালো বোরখা ও সাদা ওড়না। আইডি কার্ড সঙ্গে থাকা বাধ্যতামূলক।
মাদাসার অনেক ছাত্র-ছাত্রী স্থানীয় পর্যায়ে রচনা, ইসলামি সংগিত, কেরাত ও খেলাধুলা প্রতিযোগিতায় অংশ গ্রহণ করে বিজয়ী হয়েছে।
সুযোগ্য গভর্নিনিং বডির তত্ত্বাবধানে প্রতিবছর মাদরাসাটি বোর্ড ও বিশ্ববিদ্যালয়ের পরীক্ষায় কৃতিত্বের স্বাক্ষর রাখে। ২০২০ সালে জেডেসিতে ১০০%, দাখিলে প্রায় ১০০% এবং আলিমে ১০০% পাশ করে। ২০২১ সালে দাখিল পরীক্ষায় ৯৮.৩৬% পাশ করে। মাদ্রাসাটি উপজেলার শ্রেষ্ঠ প্রতিষ্ঠান হয়।
জেমস সেলস

জেমস জন গ্রিমউড সেলস (জন্ম ১১ ফেব্রুয়ারি ২০০৩) একজন ইংরেজ ক্রিকেটার । ৮ আগস্ট, ২০২১ সালে অনুষ্ঠিত ২০২১ রয়েল লন্ডন একদিনের প্রতিযোগিতায় নর্দাম্পটনশায়ারের হয়ে লিস্ট এ ক্রিকেটে অভিষেক ঘটে। ২০২১ কাউন্টি চ্যাম্পিয়নশিপে নর্দাম্পটনশায়ারের হয়ে ৫ সেপ্টেম্বর ২০২১ সালে তার প্রথম-শ্রেণীর ক্রিকেটে আত্মপ্রকাশ ঘটে়। তার বাবা ডেভিড সেলসও
নর্দাম্পটনশায়ারের একজন পেশাদার ক্রিকেটার ছিলেন। 
২০২১ সালের ডিসেম্বরে, ওয়েস্ট ইন্ডিজে অনুষ্ঠিত ২০২২ সালের আইসিসি অনূর্ধ্ব-১৯ ক্রিকেট বিশ্বকাপে ইংল্যান্ডের দলে সুযোগ পেয়েছিলেন।
হিউম্যান (টেলিভিশন ধারাবাহিক)

হিউম্যান হল ২০২২ সালের ভারতীয় মেডিকেল ড্রামা স্ট্রিমিং টেলিভিশন ধারাবাহিক, যা ১৪ জানুয়ারী ২০২২ তারিখে ডিজনি+ হটস্টার-এ মুক্তি পায়, যেটি মানুষের ওপর ওষুধের পরীক্ষা এবং চিকিৎসা কেলেঙ্কারির জগৎ সম্পর্কে চিত্রিত করে, যার লক্ষ্য ঔষধনির্মাণ শিল্প, বড় বেসরকারি হাসপাতাল এবং সরকারের মধ্যকার সম্পর্ক প্রকাশ করা। নতুন ওষুধের জন্য মানব পরীক্ষায় দরিদ্রদের শোষণকারী কর্মকর্তাদের উল্লেখও এইখানে রয়েছে।
৩৬ ফার্মহাউস

৩৬ ফার্মহাউস হলো ২০২২ সালের একটি ভারতীয় হিন্দি ভাষার সাসপেন্স হাস্যরসাত্মক নাট্য চলচ্চিত্র। এটি লিখেছেন সুভাষ ঘাই এবং পরিচালনা করেছেন রাম রমেশ শর্মা। "মুক্তা সার্চলাইট ফিল্মস" এবং জি স্টুডিওকে সাথে নিয়ে চলচ্চিত্রটি প্রযোজনা করেছেন সুভাষ ঘাই এবং রাহুল পুরি। চলচ্চিত্রেটিতে মুখ্য ভূমিকায় অভিনয় করেছে অমল পরাশর, বরখা সিং, বিজয় রাজ, সঞ্জয় মিশ্র এবং ফ্লোরা সাইনি । চলচ্চিত্রটি ২১ জানুয়ারী ২০২২ সালে ওটিটি প্ল্যাটফর্ম জি৫-এ মুক্তি পায়।
মাতা পদ্মিনী রাজসিংহ, বেশ অসুস্থ, যিনি তার মৃত্যুর পরে, ৩৬ ফার্মহাউস এবং আশেপাশের ৩০০ একর জমি তার বড় ছেলে রৌনকের কাছে হস্তান্তর করার পরিকল্পনা করেছেন। তার অন্য দুই ছেলে, গজেন্দ্র এবং বীরেন্দ্র এই সিদ্ধান্তের সাথে দৃঢ়ভাবে একমত নন এবং তারা তাকে বোঝানোর জন্য এবং উইলটি পুনরায় লেখার জন্য প্রতীক কক্কর নামে একজন আইনজীবীকে পাঠায়।
লকডাউন চলাকালীন, পিতা ও পুত্রের যুগল, সঞ্জয় মিশ্র (জেপি) এবং অমল পরাশর (হ্যারি), তাদের গ্রামে ফিরে যাওয়ার জন্য যাত্রা করে। যাওয়ার সময় তারা কাকতালীয়ভাবে '৩৬ ফার্মহাউস'-এ গিয়ে উঠে। কিছু সময় পরে তারা আবিষ্কার করে যে মালিক রৌনক (বিজয় রাজ) এবং তার বিচ্ছিন্ন বর্ধিত পরিবার কিছু গোপন করছে, যার সবকটিই পরিবারের উইলের সাথে যুক্ত।
গানের কথা লিখেছেন সুভাষ ঘাই এবং তিনি দুটি গানেরই সুরকার।জি৫ ১২ জানুয়ারী ২০২২ সালে একটি ট্রেলার মুক্তি দেয় এবং চলচ্চিত্রটি ২১ জানুয়ারী ২০২২ সালে মুক্তি পাবে বলে জানায়।
চলচ্চিত্রটি প্রাথমিক পর্যালোচনা মোটেও ভালো হয়নি। ফার্স্ট পোস্ট মুভিটিকে বিব্রতকরভাবে খারাপ হিসেবে মূল্যায়ন করে। আউটলুক ইন্ডিয়ারও অনুরূপ পর্যালোচনা ছিল এই বলে যে, সুভাষ ঘাই এখনও ১৯৮০-এর দশকের সিনেমা তৈরি করছেন।
ফাইনাল ফ্যান্টাসি এক্স-২

ফাইনাল ফ্যান্টাসি এক্স-২ ২০০৩ সালে প্রকাশিত একটি রোল-প্লেয়িং ভিডিও গেম। এটি তৈরি ও সম্পাদনা করেছে স্কোয়ার। এটি ২০০১ সালে প্রকাশিত ফাইনাল ফ্যান্টাসি এক্স এর পরবর্তী পর্ব। ফাইনাল ফ্যান্টাসি সিরিজে এই গেমটি প্রথম যেটি এইধরনের প্রচারণা পেয়েছে। গল্পটিতে তুলে ধরা হয়েছে ইউনার কথা যখন সে টাইডাসের সন্ধান করতে থাকে, যে পূববর্তী গেইমটির প্রধান চরিত্র ছিলো। একই সাথে সে চেষ্টা করে যেন স্পিরার রাজনৈতিক দ্বন্দ্ব যুদ্ধে রূপ না নেয়। 
প্রথম সিক্যুয়েলপ্রাপ্ত"ফাইনাল ফ্যান্টাসি" গেইম হওয়ার পাশাপাশি, "ফাইনাল ফ্যান্টাসি এক্স-২" ছিল সিরিজের প্রথম গেম যেখানে মাত্র তিনটি চরিত্র খেলা সম্ভব এবং সব প্রধান চরিত্র নারী। গেমের যুদ্ধ ব্যবস্থায় রয়েছে ফাইনাল ফ্যান্টাসি ক্যারেক্টার ক্লাস — যেটি সিরিজটির অনন্য গেমপ্লে কনসেপ্টগুলির মধ্যে একটি—এবং একাধিক উপসংহার আছে এমন কয়েকটি গেম এন্ট্রির মধ্যে এটি একটি। দীর্ঘ সময়ের "ফাইনাল ফ্যান্টাসি" কম্পোজার নোবুও উয়েমাতসুর পরিবর্তে সাউন্ডট্র্যাকটি তৈরি করেছিলেন নরিকো মাতসুয়েদা এবং তাকাহিতো এগুচি।
গেমটি সমালোচকদের দ্বারা ইতিবাচকভাবে গৃহীত হয়েছিল এবং বাণিজ্যিকভাবে সফল হয়েছিল। গেমটি প্লেস্টেশন ২-এ বিক্রিত হয়েছে ৫.৪ মিলিয়ন কপিরও বেশি এবং জিতেছে বেশ কয়েকটি পুরস্কার । এটি ২০০৩ সালের এপ্রিলে এনিক্সের সাথে সংযোজিত হওয়ার আগে স্কোয়ারের দ্বারা প্রকাশিত শেষ "ফাইনাল ফ্যান্টাসি" গেম। "ফাইনাল ফ্যান্টাসি এক্স-" এর পাশাপাশি, গেমটি "ফাইনাল ফ্যান্টাসি এক্স/এক্স-২ এইচডি রিমাস্টার" নামে ২০১৩ সালে প্লেস্টেশন ৩ এবং প্লেস্টেশন ভিটার জন্য হাই-ডেফিনিশনে পুনরায় প্রকাশ করা হয়। "ফাইনাল ফ্যান্টাসি এক্স/এক্স-২ এইচডি রিমাস্টার" পরে ২০১৫ সালে প্লেস্টেশন ৪, ২০১৬ সালে মাইক্রোসফ্ট উইন্ডোজ এবং ২০১৯ সালে এক্সবক্স ওয়ান এবং নিন্টেন্ডোসুইচের জন্য প্রকাশিত হয়।
প্রেমের কেন ফাঁসি

প্রেমের কেন ফাঁসি ২০১৮ সালে মুক্তিপ্রাপ্ত আবু সুফিয়ান পরিচালিত বাংলা ভাষার বাংলাদেশী চলচ্চিত্র। মুখ্য ভূমিকায় সাদেক বাচ্চু, রেবেকা, সাইফ খান, "রাকা বিশ্বাস" ও"শাহেন শাহ" । এটি কুড়িগ্রাম জেলার পটভূমিতে নির্মিত। "এটি রাকা বিশ্বাসের" অভিষিক্ত চলচ্চিত্র।
চলচ্চিত্রটি কুড়িগ্রামের পটভূমিতে কুড়িগ্রাম জেলার বিভিন্ন জায়গায় ধারণ করা হয়। "ও সুন্দরী কণ্যা" সংগীতটি সিন্দুরমতি দিঘি ও ধরলা নদীর পাড়ে ধারণ করা হয়।
২০১৮ সালের ২০ মার্চ ‘প্রেমের কেন ফাঁসি’ চলচ্চিত্রটি সেন্সর বোর্ড থেকে আনকাট ছাড়পত্র পায় ও ২০ এপ্রিল মুক্তি দেওয়া হয়।
জাঞ্জিবার দ্বীপপুঞ্জ

জাঞ্জিবার দ্বীপপুঞ্জ ( , ) সোমালি সাগরের দক্ষিণে পূর্ব আফ্রিকার উপকূলে অবস্থিত বেশ কয়েকটি দ্বীপ নিয়ে গঠিত।দ্বীপপুঞ্জটি মশলা দ্বীপপুঞ্জ নামেও পরিচিত।এখানে চারটি প্রধান দ্বীপ রয়েছে, তিনটি দ্বীপ যেখানে মানুষের জনসংখ্যা রয়েছে, একটি প্রবাল দ্বীপ যা সামুদ্রিক পাখিদের জন্য একটি অপরিহার্য প্রজনন ক্ষেত্র হিসাবে কাজ করে, এছাড়াও তাদের চারপাশে থাকা অনেকগুলি ছোট দ্বীপ এবং একটি বিচ্ছিন্ন ক্ষুদ্র দ্বীপ রয়েছে। 
দ্বীপপুঞ্জটির বেশিরভাগ তানজানিয়ার জাঞ্জিবার আধা-স্বায়ত্তশাসিত অঞ্চলের অন্তর্গত, যখন মাফিয়া দ্বীপ এবং এর সাথে সম্পর্কিত দ্বীপগুলি মূল ভূখণ্ডের পাওয়ানি অঞ্চলের অংশ।
রোমিত রাজ

রোমিত রাজ ওরফে "রমিত প্রসের" হলেন একজন ভারতীয় অভিনেতা। ২০০২ সালে তিনি তার অভিনয় জীবন শুরু করেন। তিনি বিভিন্ন টেলিভিশন ধারাবাহিক, ওয়েব সিরিজ এবং চলচ্চিত্রে প্রধান ভূমিকায় কাজ করেছেন।
মৃণালীনি রবি

মৃণালিনী রবি (জন্ম: ১০ মে ১৯৯৫) একজন ভারতীয় অভিনেত্রী, যিনি মূলত তামিল চলচ্চিত্রে অভিনয় করেন। তিনি তামিল চলচ্চিত্র "সুপার ডিলাক্স" (২০১৯)-এ একটি সহায়ক ভূমিকায় অভিনয়ের মাধ্যমে চলচ্চিত্রে অভিষেক করেন এবং পরবর্তীতে "চ্যাম্পিয়ন" (২০১৯) চলচ্চিত্রে মুখ্য নারী চরিত্রে অভিনয় করেন। "গাদ্দালকোন্ডা গণেশ" (২০১৯)-এর মাধ্যমে তিনি তেলুগু চলচ্চিত্রে অভিষেক করেন।
মৃণালিনী ভারতের পুদুচেরিতে জন্মগ্রহণ করেন, তিনি বেঙ্গালুরুতে প্রকৌশলে স্নাতক হন এবং সেখানে একজন সফটওয়্যার প্রফেশনাল হিসেবে কাজ করেন।
মৃণালিনী টিকটক এবং ডাবসম্যাশে ভিডিও আপলোড করলে সেগুলি ভাইরাল হয়ে যায়। পরিচালক থিয়াগরাজন কুমাররাজা তার সেই ভিডিওগুলোর একটি দেখেন এবং তাকে "সুপার ডিলাক্স" (২০১৯) চলচ্চিত্রে অভিনয়ের জন্য একটি অডিশনে ডাকেন। যার মাধ্যমে চলচ্চিত্রে তার কর্মজীবন শুরু হয়। তিনি সুসেন্থিরানের "চ্যাম্পিয়ন" (২০১৯)-এ নারী মুখ্য চরিত্রে অভিনয় করেছেন। তিনি ২০১৯ সালের চলচ্চিত্র "গাদ্দালকোন্ডা গণেশ"-এর মাধ্যমে তেলুগু চলচ্চিত্রে অভিষেক করেন।
২০১৮ এএফসি মহিলা এশিয়ান কাপ ফাইনাল

২০১৮ এএফসি মহিলা এশিয়ান কাপ ফাইনাল ছিল ২০১৮ এএফসি মহিলা এশিয়ান কাপ প্রতিযোগিতার বিজয়ী নির্ধারক ম্যাচ, যা ২০ এপ্রিল ২০১৮ সালে জাপান ও অস্ট্রেলিয়ার মধ্যে অনুষ্ঠিত হয়। এটি ছিল এএফসি মহিলা এশিয়ান কাপের ১৯তম ফাইনাল খেলা। এটি জর্ডানের আম্মান শহরের আম্মান আন্তর্জাতিক স্টেডিয়ামে অনুষ্ঠিত হয়।
আইএসও ৩১৬৬ দেশের কোডের তালিকা

আন্তর্জাতিক মান সংস্থা (আইএসও) দেশগুলোর নাম এবং তাদের উপবিভাগের প্রতিনিধিত্বের জন্য আইএসও ৩১৬৬ মান - দেশের নাম এবং তাদের উপবিভাগের প্রতিনিধিত্বের জন্য কোড তৈরি করে এবং বজায় রাখে। আইএসও ৩১৬৬ মানের তিনটি অংশ রয়েছে:
আইএসও ৩১৬৬-১ মান বর্তমানে ২৪৯টি দেশ নিয়ে গঠিত, যার মধ্যে সার্বভৌম রাষ্ট্র টি যা জাতিসংঘের সদস্য। আইএসও ৩১৬৬-১ মানের অনেক নির্ভরশীল অঞ্চলকে আইএসও ৩১৬৬-২ মানে তাদের প্রশাসনিক রাজ্যের একটি উপবিভাগ হিসাবে তালিকাভুক্ত করা হয়েছে।
সারি নাচ

সারি নাচ হলো এমন একটি বিন্যাসিত নৃত্য যেখানে এক বা একাধিক সারিতে সাজানো অবস্থায় একদল লোক পদক্ষেপের পুনরাবৃত্তিমূলক ক্রমে নৃত্য করে। এই সারিগুলি সাধারণত একই দিকে মুখ করে থাকে বা একে অপরের খুব কমই মুখোমুখি হয়। বৃত্ত নৃত্যের বিপরীতে, সারি নর্তকরা একে অপরের সাথে শারীরিক স্পর্শে থাকেনা। প্রতিটি নৃত্য সাধারণত একটি নির্দিষ্ট গানের তালে হয় এবং এর জন্য নামকরণ করা হয়‌।যেমন:ফুগডি, চা চা স্লাইড, ও প্রভৃতি।
মিজানুর রহমান শামীম

মিজানুর রহমান শামীম (জন্ম ১৮ জানুয়ারি ১৯৬৮) বাংলাদেশ সেনাবাহিনীর একজন লেফট্যানেন্ট জেনারেল যিনি সেনাবাহিনীর চিফ অফ জেনারেল স্টাফ হিসেবে নিযুক্ত আছেন। এর আগে তিনি সশস্ত্র বাহিনী বিভাগের ১৬তম প্রিন্সিপাল স্টাফ অফিসার (পিএসও) ছিলেন। পার্বত্য চট্টগ্রামে অপারেশন পরিচালনার জন্য বাংলাদেশ সরকার তাকে বীর প্রতীক খেতাব প্রদান করে।
মিজানুর রহমান শামীম ১৮ জানুয়ারি ১৯৬৮ সালে মাদারীপুর জেলায় জন্মগ্রহণ করেন। তিনি তিনি ঢাকা কলেজে লেখাপড়া করেন। তিনি চট্টগ্রাম বিশ্ববিদ্যালয় থেকে বিএসসি ডিগ্রী ও জাতীয় বিশ্ববিদ্যালয় থেকে এমডিএস ডিগ্রী লাভ করেন। আমেরিকান ইন্টারন্যাশনাল ইউনিভার্সিটি অব বাংলাদেশ থেকে তিনি এমবিএ ডিগ্রী অর্জন করেন। তিনি বাংলাদেশ ইউনিভার্সিটি অব প্রফেশনালস্ থেকে মাস্টার্স অব ফিলোসফি ডিগ্রী অর্জন করেন। তিনি মিরপুরের ডিফেন্স সার্ভিস কমান্ড এন্ড স্টাফ কলেজ থেকে স্টাফ কোর্স এবং জাতীয় প্রতিরক্ষা কলেজ থেকে এনডিসি কোর্স সম্পন্ন করেন।
মিজানুর রহমান শামীম ১৭তম বিএমএ দীর্ঘমেয়াদী কোর্সে ১৪ জানুয়ারি ১৯৮৬ তারিখে বাংলাদেশ মিলিটারী একাডেমীতে যোগদান করেন। তিনি ২৫ ডিসেম্বর ১৯৮৭ সালে বাংলাদেশ সেনাবাহিনীর ইস্ট বেঙ্গল রেজিমেন্টে কমিশন লাভ করেন এবং পার্বত্য চট্টগ্রামের বান্দরবানে কাউন্টার ইন্সারজেন্সী অপারেশনে নিয়োজিত ১১ ইস্ট বেঙ্গলে যোগ দেন।
তিনি বিভিন্ন গুরুত্বপূর্ণ কমান্ড এবং স্টাফ দায়িত্ব পালন করেন। তিনি অপারেশন নাফ রক্ষায় সদর দপ্তর ৪৪ পদাতিক ব্রিগেডে জেনারেল স্টাফ অফিসার গ্রেড-৩, পার্বত্য চট্টগ্রামে অপারেশন দাবানলে সদর দপ্তর ২৪ পদাতিক ডিভিশনে জেনারেল স্টাফ অফিসার গ্রেড-৩, অপারেশন উত্তরণে সদর দপ্তর ৩০৫ পদাতিক ব্রিগেডে ডিএএএন্ডকিউএমজি এবং সেনাসদরে সামরিক গোয়েন্দা পরিদপ্তরে ২বার জেনারেল স্টাফ অফিসার গ্রেড-২ ও জেনারেল স্টাফ অফিসার গ্রেড-১ হিসেবে দায়িত্ব পালন করেন।
তিনি দুইটি পদাতিক ব্যাটালিয়ন যথাক্রমে ২৬ বীর এবং ৫৯ ই বেংগল এবং আর্মি সিকিউরিটি ইউনিট কমান্ড করেন। তিনি ব্রিগেড কমান্ডার হিসেবে ১১১ পদাতিক ব্রিগেড কমান্ড করেন এবং বগুড়া ক্যান্টনমেন্ট পাবলিক স্কুল ও কলেজের চেয়ারম্যান ও ৮টি স্কুল ও কলেজের প্রধান পৃষ্ঠপোষক হিসেবে দায়িত্ব পালন করেন।
তিনি জাতীয় নিরাপত্তা গোয়েন্দা অধিদপ্তরের পরিচালক ছিলেন। তিনি ১৯ পদাতিক ডিভিশনে জেনারেল অফিসার কমান্ডিং ও ঘাটাইল এরিয়ায় এরিয়া কমান্ডার হিসেবে দায়িত্ব পালন করেন।
৯ আগস্ট ২০২০ সাল থেকে ১৯শে জুলাই ২০২২ পর্যন্ত তিনি বাংলাদেশ আনসার ও গ্রাম প্রতিরক্ষা বাহিনীর মহাপরিচালক হিসেবে দায়িত্ব পালন করেছেন।
শামীম যুদ্ধ বিধ্বস্ত হাইতিতে ১৯৯৪ সালে জাতিসংঘ শান্তিরক্ষা মিশনে কন্টিনজেন্ট সদস্য এবং ২০০২ সালে ইরাকে অবজারভার এবং সেক্টর কমান্ডার হিসেবে জাতিসংঘ শান্তিরক্ষা মিশনে দায়িত্ব পালন করেন। শান্তিরক্ষী হিসেবে তার অসামান্য অবদানের স্বীকৃতি স্বরূপ তিনি হাইতিতে ‘‘ফোর্স কমান্ডারের প্রশংসাপত্র’’ এবং ইরাকে ‘‘মিশন প্রধানের প্রশংসাপত্র’’ লাভ করেন।
মিজানুর রহমান শামীম পার্বত্য চট্টগ্রামে কর্মরত থাকাকালীন অসংখ্য অভিযানে নেতৃত্ব দেন। তিনি ১৯ ফেব্রুয়ারি ১৯৯০ সালে একটি টহল দলের নেতৃত্ব দিয়ে অভিযান পরিচালনা করে অস্ত্র-গোলাবারুদসহ বিপুল পরিমানে সামগ্রী উদ্ধার করেন। স্বীকৃতি স্বরূপ তাকে বীর প্রতীক ভূষিত করা হয়।
সেনাবাহিনীতে দায়িত্বপালনকালীন অপারেশন, প্রশিক্ষণ ও প্রশাসনিক ক্ষেত্রে অবদান রাখায় ২০১৯ সালে ‘‘অসামান্য সেবা পদকে’’ ভূষিত করা হয়।
মিজানুর রহমান শামীমের স্ত্রী রেহানা পারভীন মুক্তি। এই দম্পতির এক পুত্র শাদমানুর রহমান অর্ণব সেনাবাহিনীতে কর্মরত ও এক কন্যা মাসতুরা তাসফিয়া অর্পা।
নতুন তুফান ও তার প্রতিরোধ

নতুন তুফান ও তার প্রতিরোধ () আবুল হাসান আলী হাসানী নদভীর লিখিত একটি উর্দু পুস্তিকা। ১৯৫৯ সালে এই পুস্তিকা প্রকাশের মাধ্যমেই মজলিসে তাহকিকাত ওয়া নাশরিয়াতে ইসলামের যাত্রা শুরু হয়। এই পুস্তিকায় লেখক মুসলিম জাতি ও ইসলামি বিশ্বের কিছু গুরুতর সমস্যা চিহ্নিত করে তা প্রতিরোধের কিছু উপায় তুলে ধরেছেন।
রফিউদ্দিনের লেখা "কুরআন ও আধুনিক জ্ঞানের" প্রাথমিক কিছু পৃষ্ঠা পড়ে আবুল হাসান আলী হাসানী নদভীর বর্তমান যুগের ধর্মহীনতা বিষয়ে মনোযোগ আকৃষ্ট হয়। সেই মৌলিক ধারণার উপর ভিত্তি করে তিনি আরবিতে "নতুন ইরতাদ এবং নতুন দাওয়াত" নামে একটি ধারাবাহিক লেখা প্রকাশ করেন, যা দামেস্ক থেকে প্রকাশিত "মাসিক আল মুসলিমুনের" দুই সংখ্যায় প্রকাশিত হয়। লেখাটি আরবি থেকে উর্দুতে অনুবাদ করেন আতিকুর রহমান, যা তার সম্পাদিত "আল ফুরকানের" ১৯৫৭ সালের ফেব্রুয়ারি-মার্চ সংখ্যায় প্রকাশিত হয়। লেখাটি জনপ্রিয়তা অর্জন করে এবং আরও কিছু প্রকাশনায় স্থান লাভ করে। লেখাটির উপর নদভী পুনর্বার নজর দেন এবং কিছু সংস্কার ও সংশোধন করে মজলিসে তাহকিকাত ওয়া নাশরিয়াতে ইসলাম থেকে পুস্তিকারে প্রকাশ করেন। পুস্তিকাটি বিভিন্ন ভাষায় অনূদিত হয়েছে। ২০০২ সালে পুস্তিকাটির বঙ্গানুবাদ করেন অছিউর রহমান, প্রকাশক আল ইরফান পাবলিকেশন্স। পুস্তিকাটির ইংরেজি অনুবাদ ""The New Menace and Its Answer""।
এই পুস্তিকায় লেখক মুসলিম জাতির বর্তমান পরিস্থিতি বিশ্লেষণ করেছেন। তার মতে মুসলিম জাতি এখন সবচেয়ে বড় যে বিপদের মুখোমুখি হচ্ছে, ইসলাম কখনো এত শক্তিশালী বিপদের সম্মুখীন হয় নি, তা হল ধর্মহীনতা। তিনি পুস্তিকার শুরুর প্রথম কয়েক অধ্যায়ে এই ধর্মহীনতার কারণ ব্যাখ্যা করেছেন। তার মধ্যে রয়েছে পাশ্চাত্য দর্শন, মুসলমানদের অসচেতনতা, জাতীয়তা প্রীতি, নৈতিক ও চারিত্রিক অধঃপতন ইত্যাদি। ধর্মহীনতার কারণ ব্যাখ্যার পর তিনি এর মূল সমস্যা চিহ্নিত করে তা থেকে উত্তরণের জন্য কিছু উপায় বাতলে দেন। অতিত অভিজ্ঞতাকে কাজে লাগিয়ে তিনি ইমানের দাওয়াত প্রদান, দাঈ ও নতুন গবেষণা প্রতিষ্ঠানের প্রয়োজনীয়তা ইত্যাদি বর্ণনা করে সে অনুসারে কাজ করার সুফল উল্লেখ করেন। সর্বশেষ তিনি মুসলিমদের অনতিবিলম্বে এই নিয়ে কাজ শুরু করার আহ্বান জানিয়ে পুস্তিকাটির ইতি টানেন।
বার্বাডোস জাতীয় মহিলা ক্রিকেট দল

বার্বাডোস জাতীয় মহিলা ক্রিকেট দল বিশ্ব ক্রিকেটের মঞ্চে বার্বাডোসের প্রতিনিধিত্ব করে থাকে। এই দল মূলত দুটি প্রতিযোগিতায় অংশগ্রহণ করে, যথাক্রমে টুয়েন্টি২০ ব্লেজ ও মহিলাদের সুপার৫০ কাপ, যা ক্রিকেট ওয়েস্ট ইন্ডিজ দ্বারা পরিচালিত। এই দল দুটি প্রতিযোগিতারই শেষ দুই আসলে চ্যাম্পিয়ন হয়েছে।
বোল্ড অক্ষরে নাম লেখা খেলোয়াড়রা আন্তর্জাতিক ক্যাপ প্রাপ্ত (২০১৮–১৯ অনুযায়ী)
আবু ইউসুফ (অধ্যাপক)

আবু ইউসুফ (১৯৪৩ – ২০১০) একজন বাংলাদেশী শিক্ষাবিদ ও মুক্তিযোদ্ধা। তিনি চট্টগ্রাম বিশ্ববিদ্যালয়ের (চবি) ইসলামের ইতিহাস ও সংস্কৃতি বিভাগের অধ্যাপক ছিলেন। তিনি চবির উপ-উপাচার্য এবং ১৪তম উপাচার্য হিসেবে দায়িত্ব পালন করেন।
তিনি ১৯৪৩ সালে চট্টগ্রামের হাটহাজারী উপজেলার পশ্চিম ধলই গ্রামে জন্মগ্রহণ করেন।
আবু ইউসুফ চট্টগ্রাম বিশ্ববিদ্যালয়ের ইতিহাস বিভাগ থেকে স্নাতকোত্তর ডিগ্রি লাভ করেন। তিনি ভারতের জওহরলাল নেহেরু বিশ্ববিদ্যালয় থেকে ইতিহাসে এমফিল ও পিএইচডি ডিগ্রি অর্জন করেন।
আবু ইউসুফ চট্টগ্রাম বিশ্ববিদ্যালয়ের ইসলামের ইতিহাস ও সংস্কৃতি বিভাগে ১৯৭৩ সালে শিক্ষকতা শুরু করেন। তিনি দীর্ঘকাল বিশ্ববিদ্যালয়টিতে অধ্যাপনা করেছেন।
আবু ইউসুফ একজন মুক্তিযোদ্ধা। তিনি ১৯৯৬ থেকে ২০০১ সাল পর্যন্ত চট্টগ্রাম বিশ্ববিদ্যালয়ের উপ-উপাচার্য এবং ২০০৯ সালের ২৫ ফেব্রুয়ারি থেকে ২০১০ সালের ২৮ নভেম্বর পর্যন্ত একই বিশ্ববিদ্যালয়ের ১৪তম উপাচার্য হিসেবে দায়িত্ব পালন করেন। বিশ্ববিদ্যালয়টির সেশনজট নিরসনে বিভিন্ন পদক্ষেপ গ্রহণের জন্য তিনি সমাদৃত।
হৃদরোগে আক্রান্ত হয়ে ২০১০ সালের ২৮ নভেম্বর চট্টগ্রাম মেডিকেল কলেজ হাসপাতালে তিনি শেষনিঃশ্বাস ত্যাগ করেন।
আরিয়ানেস্পাস

আরিয়ানেস্পাস (), যার পূর্ণনাম আরিয়ানেস্পাস সোসিয়েতে আনোনিম (Arianespace Société Anonyme) ১৯৮০ খ্রিস্টাব্দে প্রতিষ্ঠিত একটি ফরাসি ব্যবসা প্রতিষ্ঠান। এটি বিশ্বের সর্বপ্রথম বাণিজ্যিক রকেট উৎক্ষেপণ সেবা প্রদানকারী প্রতিষ্ঠান। প্রতিষ্ঠানটি আরিয়ান রকেট কর্মসূচী পরিচালনা ও বিপণনের দায়িত্বে নিয়োজিত। কোম্পানিটি বেশ কিছু ভিন্ন ভিন্ন রকেটচালিত উৎক্ষেপক যানের সুবিধা প্রদান করে, যেমন ভারী-উত্তোলক আরিয়ান ৫ রকেট যা ভূস্থিতিশীল হস্তান্তর কক্ষপথে দ্বৈত উৎক্ষেপণে সক্ষম। আরও আছে সয়ুজ-২ রকেট যা একটি মধ্যম-ভারী বোঝার উত্তোলক বিকল্প হিসেবে ব্যবহৃত হয়। সবশেষে অপেক্ষাকৃত হালকা বহনযোগ্য বোঝার (পে-লোড) জন্য কোম্পানিটি কঠিন-জ্বালানি চালিত ভেগা রকেট ব্যবহার করে।
২০২১ সালে মে মাস পর্যন্ত আরিয়ানেস্পাস ৪১ বছর সময়সীমায় ২৮৭টি রকেট উৎক্ষেপণের মাধ্যমে মহাকাশে ৮৫০টিরও বেশি কৃত্রিম উপগ্রহ প্রেরণ করেছে। ১৯৮৪ সালের ২৩শে মে তারিখে কোম্পানিটি স্পেসনেট এফ১ নামবিশিষ্ট তাদের প্রথম বাণিজ্যিক মহাকাশ যাত্রাটি পরিচালনা করে। আরিয়ানেস্পাস দক্ষিণ আমেরিকার উত্তরপ্রান্তে বিষুবরেখার কাছে অবস্থিত ফরাসি গায়ানার গায়ানা মহাকাশ কেন্দ্রটিকে তাদের প্রধান উৎক্ষেপণ কেন্দ্র হিসেবে ব্যবহার করে থাকে। স্টারসেম নামক আরেকটি কোম্পানির শেয়ারের অধিকারী হবার সুবাদে এটি কাজাখস্তানের বাইকোনুর মহাকাশ বন্দর থেকে বাণিজ্যিক উদ্দেশ্যে সয়ুজ রকেট উৎক্ষেপণ করে থাকে। কোম্পানিটির প্রধান কার্যালয় ফ্রান্সের এসন জেলার (দেপার্ত্যমঁ) এভ্রি-কুরকরন শহরে অবস্থিত।
বর্তমানে আরিয়ানেস্পাস ৩টি উৎক্ষেপক যান পরিচালনা করে, যার মধ্যে আরিয়ান ৫ রকেটের দুইটি সংস্করণ অন্তর্ভুক্ত:
এছাড়া আরিয়ানেস্পাস উৎক্ষেপণ সেবা মৈত্রীর মাধ্যমে এইচ-২এ রকেটে করে ঐচ্ছিক সমর্থক উৎক্ষেপক সেবা প্রদান করে থাকে।
১৯৭৯ খ্রিস্টাব্দে প্রথম উৎক্ষেপণের পর থেকে আরিয়ান রকেট তথা উৎক্ষেপক যানগুলির অনেকগুলি সংস্করণ মুক্তি পেয়েছে:
কে.সি. দাশ গ্র্যান্ডসন্স

কে.সি. দাশ গ্র‍্যান্ডসন্স প্রাইভেট লিমিটেড একটি ভারতীয় মিষ্টান্ন উৎপাদক ও বিক্রেতা প্রতিষ্ঠান, যা এর মিষ্টি এবং জলখাবারের জন্য বিখ্যাত। এটি বিশেষ করে বাংলায় রসগোল্লার জন্য পরিচিত, যার উদ্ভাবক ছিলেন প্রতিষ্ঠাতার পূর্বপুরুষ নবীনচন্দ্র দাশ।
১৮৬৮ সালে কলকাতার বাসিন্দা নবীনচন্দ্র দাশ পরীক্ষামূলকভাবে প্রথম রসগোল্লা তৈরি করেন। পরবর্তীকালে নবীনচন্দ্র দাশের ছেলে কৃষ্ণচন্দ্র দাশ রসগোল্লা ক্যানে বিক্রি করতে শুরু করেন যার ফলে মিষ্টির ব্যাপক প্রাপ্যতা হয়। তার ছেলে সারদা চরণ দাশ, কে.সি. দাশ প্রাইভেট লিমিটেড হিসেবে পারিবারিক উদ্যোগকে একত্রিত ও প্রতিষ্ঠা করেন এবং ব্যবসায়ে ব্যাপক প্রবৃদ্ধি ঘটান। ১৯৫৫ সালে সারদা চরণ তার দ্বিতীয় পুত্র দেবেন্দ্র নাথ দাশের সাথে একটি বড় মতানৈক্য হয়, যার ফলে পরিবারের মাঝে একটি স্থায়ী বিচ্ছিন্নতার সৃষ্টি হয়। দেবেন্দ্র নাথ দাশ পরিবার থেকে বেরিয়ে যেতে বেছে নেন এবং কালীঘাটে তার নিজস্ব ভারতীয় মিষ্টান্নের দোকান প্রতিষ্ঠা করেন, তিনি এটিকে তার প্রয়াত পিতামহের নামানুসারে "কে.সি. দাশ গ্র‍্যান্ডসন্স" নামে নামকরণ করেন।
কেসি দাশ গ্র্যান্ডসনের পণ্যগুলি কেবল পশ্চিমবঙ্গেই ব্যাপকভাবে বিক্রি হয় না, এটি যুক্তরাজ্য, মার্কিন যুক্তরাষ্ট্র, বাংলাদেশের মতো অনেক দেশেও রপ্তানি করা হয়।
মাতৃ ভাণ্ডার

মাতৃ ভাণ্ডার হল একটি বাংলাদেশী ঐতিহ্যবাহী মিষ্টান্ন দোকান যা রসমালাইয়ের জন্য বিখ্যাত। বাংলাদেশের স্বাধীনতার পর এই দোকানের রসমালাই দিয়ে বঙ্গভবনের বিদেশি অতিথিদের আপ্যায়ন করা হয়। সার্ক সম্মেলনে বিভিন্ন দেশের রাষ্ট্রপ্রধানদের এই দোকানের রসমালাই দিয়ে আপ্যায়ন করা হয়েছে। বাংলাদেশে নিযুক্ত দুই সাবেক মার্কিন রাষ্ট্রদূত আর্ল রবার্ট মিলার ও গীতা পাসি মাতৃ ভাণ্ডারের রসমালাইয়ের প্রশংসা করেছেন।
কুমিল্লার কান্দিরপাড় থেকে ২০০ গজ পূর্বে মনোহরপুরে অবস্থিত মাতৃ ভাণ্ডারের দোকান। এর দুপাশে ভগবতী পেরা ভাণ্ডার এবং শীতল ভাণ্ডার নামে দুটি ঐতিহ্যবাহী মিষ্টান্ন দোকান রয়েছে। এসব দোকানের কাছেই অবস্থিত রাজরাজেশ্বরী কালীবাড়ি।
"মাতৃ ভাণ্ডার" মিষ্টান্ন দোকানের প্রতিষ্ঠাতা ছিলেন ব্রাহ্মণবাড়িয়ার দুই ভাই খনিন্দ্র সেন এবং মণীন্দ্র সেন। তারা কৈলাশ ভবনের মালিক ইন্দুভূষণ দত্তের কাছ থেকে জায়গা নিয়ে ১৯৩০ সালে কুমিল্লা শহরের মনোহরপুরে মিষ্টির দোকান শুরু করেন। তারা তাদের বাণিজ্যিক নামে রসমালাই বিক্রি করতে শুরু করে এবং এটি কুমিল্লা এবং সারা বাংলায় বিখ্যাত হয়ে ওঠে। মণীন্দ্র সেন অবিবাহিত ছিলেন। খনিন্দ্রের ছেলে শঙ্কর সেন ১৯৪০ সালে সেনের মৃত্যুর পর দোকানের দায়িত্ব নেন। ২০১৮ সালে শঙ্কর সেনের মৃত্যুর পর মাতৃ ভাণ্ডারের বর্তমান মালিক হয়েছেন অনির্বাণ সেন গুপ্ত; যিনি খনিন্দ্র সেনের নাতি। বর্তমানে মাতৃ ভাণ্ডারের রসমালাই কুমিল্লার ঐতিহ্যবাহী মিষ্টি।
২০২১ সালে রসমালাইয়ের দাম প্রতি কেজি ছিল ২৮০ টাকা। সর্বোচ্চ ৫ কেজি পর্যন্ত ক্রয়ের সীমা রয়েছে। মাতৃ ভাণ্ডার প্রতিদিন কমপক্ষে ১০০০ কেজি রসমালাই বিক্রি করে। ২০২৪ সালে রসমালাইয়ের দাম বেড়ে প্রতি কেজি ৩৫০ টাকায় পৌঁছে যায়।
কান্দিরপাড়ের নিকটবর্তী মনোহরপুর ছাড়া আর কোথাও মাতৃ ভাণ্ডারের কোনও দোকান বা শাখা নেই। কিন্তু পুরো কুমিল্লা জুড়েই ‘মাতৃ ভাণ্ডার’ নামে একই রকম অনেক মিষ্টি-রসমালাইয়ের দোকান রয়েছে। কুমিল্লা জেলায় ঢাকা-চট্টগ্রাম মহাসড়কের দুইপাশে প্রায় একই নামে ৭০টিরও বেশি দোকান আছে। তাই মনোহরপুরে দোকানটির অবস্থানের কথা না জানলে আসল মাতৃ ভাণ্ডারের দোকান খুঁজে পাওয়া দুষ্কর। বেশিরভাগ ক্ষেত্রে নকল দোকানগুলোর নামের মধ্যে সামান্য পার্থক্য থাকে; যেমন নামের আগে ‘নিউ’, ‘আদি’, ‘প্রসিদ্ধ’ ইত্যাদি শব্দ বসানো হয়ে থাকে।
সরকার মাতৃ ভাণ্ডারের জন্য রসমালাইয়ের ভৌগোলিক নির্দেশক (জিআই) নিবন্ধন পেতে প্রচেষ্টা চালিয়ে যাওয়ার পর মাতৃ ভাণ্ডার ১ জানুয়ারি ২০২৪ সালে ৪টি পণ্যের পাশাপাশি স্বীকৃতি পায়।
২০২৪ সালের ২২ ডিসেম্বর একটি ভ্রাম্যমাণ অভিযানে মাতৃ ভাণ্ডারের কর্তৃপক্ষের মালিকানাধীন একটি অননুমোদিত কারখানায় অস্বাস্থ্যকর পরিবেশে রসমালাই ও অন্যান্য মিষ্টান্ন তৈরি করতে দেখা যায়। এস এস ফুড প্রোডাক্টস নামের এই কারখানায় পোকামাকড় ও তেলাপোকা পাওয়া যায় এবং পচা মিষ্টির দুর্গন্ধ ছড়িয়ে পড়ছিল। অভিযানে কুমিল্লা জেলা প্রশাসন ও বিএসটিআই কর্তৃপক্ষ দেড় লাখ টাকা জরিমানা করে এবং কারখানার স্বত্বাধিকারী তমাল সাহা এই অস্বাস্থ্যকর পরিবেশের কথা স্বীকার করে প্রয়োজনীয় ব্যবস্থা গ্রহণের অঙ্গীকার করেন।
বাবা বেবি ও

বাবা বেবি ও ভারতে বাংলা ভাষায় নির্মিত একটি নাটক চলচ্চিত্র। নন্দিতা রায় ও শিবপ্রসাদ মুখোপাধ্যায়ের উইন্ডোজ প্রযোজনা সংস্থা হতে অরিত্র মুখোপাধ্যায় পরিচালনায় মুক্তি পায়। চলচ্চিত্রটির মুখ্যভূমিকায় অভিনয় করেন যীশু সেনগুপ্ত এবং শোলাঙ্কি রায়। চলচ্চিত্রটি ২০২২ খ্রিস্টাব্দের ৪ ফেব্রুয়ারি মুক্তি পায়।
গল্পের নায়ক বছর চল্লিশের মেঘ বাবা হতে চায়। কিন্তু বাবা হওয়া যে এতো সোজা কথা নয়, তা গল্পের গতিতে  সেটা পরতে-পরতে অনুভব করে মেঘ। অন্যদিকে অন্য সুতোয় বাঁধা বৃষ্টি কখন যে তার জীবনে জড়িয়ে যায় তা বুঝতেও পারে না মেঘ। কিন্তু বৃষ্টির জীবনে রয়েছে অন্যটান, অন্য সম্পর্কের হাতছানি, যা উপেক্ষা করা তার পক্ষে সম্ভব নয়। তাহলে কী হবে এই ছবির পরিণতি গল্প বেশ কিছুটা এগিয়ে থাকে সেখানেই। সিঙ্গল মাদারের কন্যা সন্তান বৃষ্টি শেষে কাকে বেছে নেয় জীবন সঙ্গী হিসেবে!। 
ব্যাকগ্রাউন্ড স্কোর এবং সাউন্ডট্র্যাকগুলি রচনা করেছেন চমক হাসান, অমিত-ঈশান এবং গান রচনা করেছেন চমক হাসান, রীতম সেন এবং ফিরোজা বহ্নি 
ছবিটি ২০২২ খ্রিস্টাব্দের ৪ ফেব্রুয়ারি প্রেক্ষাগৃহে মুক্তি পেয়েছে।
ইনস্টিটিউট অব হেলথ টেকনোলজি, ঢাকা

ইনস্টিটিউট অব হেলথ টেকনোলজি, ঢাকা বা সংক্ষেপে ঢাকা আই.এইচ.টি বাংলাদেশ সরকারের একটি সরকারি মেডিক্যাল টেকনোলজি শিক্ষা প্রতিষ্ঠান, যা ঢাকার মোহাখালী এলাকায় অবস্থিত। এখানে মেডিকেল টেকনোলজির বিভিন্ন শাখায় ডিপ্লোমা ও বি.এসসি কোর্স চালু রয়েছে।
এই প্রতিষ্ঠানটি ১৯৬৩ সালে তৎকালীন পূর্ব পাকিস্তান সরকার কর্তৃক প্রতিষ্ঠিত হয়। প্রাথমিকভাবে এটি "প্যারামেডিক্যাল ইনস্টিটিউট" নামে পরিচিত ছিল এবং শুধুমাত্র স্যানিটারি ইন্সপেক্টরশিপ ট্রেনিং (SIT) কোর্স চালু ছিল, যেখানে ৩০ জন শিক্ষার্থী ভর্তি হয়েছিল। পরবর্তীতে বিভিন্ন শাখা ও কোর্স চালু করে এটি দেশের অন্যতম প্রধান স্বাস্থ্য প্রযুক্তি শিক্ষা প্রতিষ্ঠানে পরিণত হয়েছে। 
ডিপ্লোমা মেডিকেল টেকনোলজি
ডিপ্লোমা কোর্সগুলো বাংলাদেশ রাষ্ট্রীয় চিকিৎসা অনুষদ অনুমোদিত, এবং বি.এসসি কোর্সগুলো ঢাকা বিশ্ববিদ্যালয় এর মেডিসিন অনুষদের অধীনে পরিচালিত হয়।
প্রতিষ্ঠানে রয়েছে আধুনিক ল্যাব, লাইব্রেরি, ছাত্রাবাস এবং প্রশিক্ষণের জন্য সরকারি হাসপাতালের সঙ্গে যৌথ সহযোগিতা।
ছাত্র-ছাত্রী ও শিক্ষকবৃন্দ বিভিন্ন সচেতনতামূলক প্রোগ্রাম ও গবেষণাভিত্তিক উপস্থাপনা পরিচালনা করে থাকেন।
মঙ্গেশকর পরিবার

মঙ্গেশকর পরিবার (উচ্চারণ: ]) একটি প্রসিদ্ধ ভারতীয় পরিবার, যার প্রধান হলেন দীনানাথ মঙ্গেশকর। মারাঠি এই পরিবারের উৎপত্তি গোয়া। এই পরিবারের অন্যতম সদ্যসরা হলেন লতা মঙ্গেশকর, আশা ভোঁসলে, ঊষা মঙ্গেশকর, মীনা খড়িকর, হৃদয়নাথ মঙ্গেশকর।
এই সঙ্গীত পরিবারের প্রথম ব্যক্তি হলেন দীনানাথ মঙ্গেশকর। তিনি ১৯০০ সালের ২৯শে ডিসেম্বর তদানীন্তন পর্তুগিজ ভারতের মঙ্গেশি গ্রামে একজন মঙ্গেশ দেবতার মন্দিরের পূজারির ঘরে জন্মগ্রহণ করেন। তার পিতা গণেশ ভট্ট নবথে (অভিষেকী) একজন কর্হাডে ব্রাহ্মণ ছিলেন, যিনি গোয়ায় অবস্থিত বিখ্যাত মঙ্গেশি মন্দিরের পূজারি ছিলেন। তার মাতা যেসুবাঈ গোমন্তক মারাঠা সমাজের সদস্য ছিলেন। দীননাথের পিতামাতা বিবাহসূত্রে আবদ্ধ ছিলেন না, তাই তিনি তার পিতার ব্রাহ্মণ গোত্র ও বংশনামের উত্তরাধিকারী হয়নি। দীনানাথ ব্যবসায়ী ও ভূসামী শেঠ হরিদাস রামদাসের কন্যা সেবন্তীর সাথে বিবাহবন্ধনে আবদ্ধ হন। তাদের পাঁচ সন্তান রয়েছে, লতা মঙ্গেশকর, আশা ভোসলে, ঊষা মঙ্গেশকর, মীনা খড়িকর ও হৃদয়নাথ মঙ্গেশকর।
লতা মঙ্গেশকর ভারতের অন্যতম প্রসিদ্ধ ও সম্মানিত সঙ্গীতশিল্পী। তিনি বলিউডের বুলবুলি নামে পরিচিত ছিলেন। দীনানাথ মঙ্গেশকরের প্রথম সন্তান লতা ১৯২৯ সালের ২৮শে সেপ্টেম্বর জন্মগ্রহণ করেন। তিনি অবিবাহিত ছিলেন। ২০০১ সালে তাকে ভারতের সর্বোচ্চ বেসামরিক সম্মাননা ভারতরত্ন পদকে ভূষিত করা হয়। তিনি ২০২২ সালের ৬ই ফেব্রুয়ারি মৃত্যুবরণ করেন।
আশা ভোসলে হিন্দি চলচ্চিত্রের নেপথ্য সঙ্গীতশিল্পী হিসেবে সুপরিচিত। ১৬ বছর বয়সে আশা ৩১ বছর বয়সী গানপত্র ভোসলের সাথে পালিয়ে যান। ১৯৬০ সালে তাদের বিচ্ছেদ ঘটে। তাদের তিন সন্তান - হেমন্ত ভোসলে, বর্ষা ভোসলে ও আনন্দ ভোসলে। ১৯৮০ সালে আশা তার থেকে ছয় বছর ছোট রাহুল দেববর্মণকে বিয়ে করেন। এটি তাদের দুজনেরই দ্বিতীয় বিবাহ ছিল।
ঊষা মঙ্গেশকর একজন ভারতীয় গায়িকা। তিনি হিন্দি, মারাঠি, বাংলা, নেপালি, ভোজপুরি ও গুজরাতি গানে কণ্ঠ দিয়েছেন। তিনিও তার বড় বোনের মত অবিবাহিত রয়ে যান।
মীনা খড়িকর ভারতীয় মারাঠি ও হিন্দি ভাষার গায়িকা ও সুরকার। তিনি বিভিন্ন শিশুতোষ গানের সুরের জন্য জনপ্রিয়তা অর্জন করেন। তিনি ২০১১ সালে খড়িকরের সাথে বিবাহবন্ধনে আবদ্ধ হন। তার পুত্র যোগেশ খড়িকর কয়েকটি গানে কণ্ঠ দিয়েছেন।
হৃদয়নাথ মঙ্গেশকর একজন সুরকার ও গায়ক। তিনি মারাঠি কৌতুকাভিনেতা ডামুন্না মালবনকরের কন্যা ভারতী মালবনকর মঙ্গেশকরের সাথে বিবাহবন্ধনে আবদ্ধ হন। তাদের দুই পুত্র আদিনাথ মঙ্গেশকর ও বৈজনাথ মঙ্গেশকর এবং কন্যা রাধা মঙ্গেশকর। ২০০৯ সালে রাধা তার প্রথম অ্যালবাম "নাব মাজা শামী" প্রকাশ করেন।
ইন্ডিপেন্ডেন্স ডে (১৯৯৬-এর চলচ্চিত্র)

ইন্ডিপেন্ডেন্স ডে (এছাড়াও এই চলচ্চিত্র ID4 হিসাবে প্রচারিত হয় ) একটি ১৯৯৬ সালের আমেরিকান কল্পবিজ্ঞান চলচ্চিত্র। চলচ্চিত্রটি রোল্যান্ড এমেরিখ পরিচালনা করেছেন এবং এমেরিখ ও ডিন ডেভলিন চলচ্চিত্রটির চিত্রনাট্য লিখেছেন। এটিতে উইল স্মিথ, বিল পুলম্যান, জেফ গোল্ডব্লাম, মেরি ম্যাকডোনেল, জুড হির্শ, মার্গারেট কলিন, র‌্যান্ডি কায়েড, রবার্ট লগগিয়া, জেমস রেবোর্ন, হার্ভে ফিয়ারস্টেইন এবং হ্যারি কনিক অভিনয় করেছেন। চলচ্চিত্রটি মানুষের ভিন্ন এক ধরনের গোষ্ঠীর উপর আলোকপাত করে যারা একটি বহির্জাগতিক জাতি দ্বারা বিশ্বব্যাপী আক্রমণের পর নেভাদা মরুভূমিতে একত্রিত হয়। বিশ্বের অন্যান্য মানুষের সাথে, তারা ৪ জুলাই- মার্কিন যুক্তরাষ্ট্রের স্বাধীনতা দিবসে পাল্টা আক্রমণ শুরু করে।
মুহাম্মদ কোনাতে

মুহাম্মদ কোনাতে (; জন্ম: ১২ ডিসেম্বর ১৯৯৭) হলেন একজন বুর্কিনাবি পেশাদার ফুটবল খেলোয়াড়। তিনি বর্তমানে রুশ ক্লাব আখমাত গ্রজনি এবং বুর্কিনা ফাসো জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত ডান পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় হিসেবে খেলেন।
আইভোরীয় ফুটবল ক্লাব দেঙ্গেলের যুব পর্যায়ের হয়ে খেলার মাধ্যমে কোনাতে ফুটবল জগতে প্রবেশ করেছেন এবং পরবর্তীকালে সাক্সানের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৬–১৭ মৌসুমে, রুশ ক্লাব উরাল ইয়েকাতেরিনবুর্গের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; উরাল ইয়েকাতেরিনবুর্গের হয়ে মাত্র এক মৌসুমে ৪ ম্যাচে অংশগ্রহণ করার পর ২০১৬–১৭ মৌসুমে তিনি বাবিতেতে যোগদান করেছেন। বাবিতেতে মাত্র এক মৌসুম অতিবাহিত করার পর কাইরাতের সাথে চুক্তি স্বাক্ষর করেছেন, যেখানে তিনি সকল প্রতিযোগিতায় ১২ ম্যাচে ৩টি গোল করেছেন। পরবর্তীকালে, তিনি গোমেল, পিয়ুনিক, তামবভ এবং খিমকির হয়ে খেলেছেন। ২০২১–২২ মৌসুমে, তিনি খিমকি হতে রুশ ক্লাব আখমাত গ্রজনিতে যোগদান করেছেন।
কোনাতে ২০২০ সালে বুর্কিনা ফাসোর হয়ে আন্তর্জাতিক পর্যায়ে অভিষেক করেছেন; বুর্কিনা ফাসোর জার্সি গায়ে তিনি এপর্যন্ত ১৩ ম্যাচে ২টি গোল করেছেন।
মুহাম্মদ কোনাতে ১৯৯৭ সালের ১২ই ডিসেম্বর তারিখে কোত দিভোয়ারের অদিয়েনেতে জন্মগ্রহণ করেছেন এবং সেখানেই তার শৈশব অতিবাহিত করেছেন।
২০২০ সালের ৯ই অক্টোবর তারিখে, ২২ বছর, ৯ মাস ও ২৭ দিন বয়সে, ডান পায়ে ফুটবল খেলায় পারদর্শী কোনাতে গণতান্ত্রিক কঙ্গো প্রজাতন্ত্রের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বুর্কিনা ফাসোর হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ১১ নম্বর জার্সি পরিধান করে কেন্দ্রীয় আক্রমণভাগের খেলোয়াড় হিসেবে খেলেছিলেন। ম্যাচটি বুর্কিনা ফাসো ৩–০ গোলের ব্যবধানে জয়লাভ করেছিল। বুর্কিনা ফাসোর হয়ে অভিষেকের বছরে কোনাতে সর্বমোট ৪ ম্যাচে অংশগ্রহণ করেছেন।
কোনাতে ক্যামেরুনে অনুষ্ঠিত ২০২১ আফ্রিকা কাপ অব নেশন্সের জন্য ২০২১ সালের ২৪শে ডিসেম্বর তারিখে ঘোষিত বুর্কিনা ফাসো দলে স্থান পেয়েছেন।
হায়াতে শায়খুল হাদিস

হায়াতে শায়খুল হাদিস মাওলানা জাকারিয়া (র.) () শায়খুল হাদিস হিসেবে প্রসিদ্ধ ভারতীয় আলেম জাকারিয়া কান্ধলভিকে নিয়ে রচিত আবুল হাসান আলী হাসানী নদভীর একটি উর্দু জীবনী সাহিত্য। ১৯৮২ সালে লখনউয়ের মাকতাবায়ে ইসলাম থেকে বইটি প্রথম প্রকাশিত হয়। লেখকের সাথে কান্ধলভির সম্পর্কের সূচনা ১৯৪০ সালের শুরুর দিকে। তখন থেকে তিনি কান্ধলভিকে আধ্যাত্মিক শিক্ষক মান্য করতেন। কান্ধলভি মৃত্যুর পূর্বে ৭ খণ্ডে "আপবীতি" নামে তার আত্মজীবনী লিপিবদ্ধ করেছিলেন। সেই "আপবীতিকে" ভিত্তি করে লেখক বইটি রচনা করেন। বইটির অন্যতম বৈশিষ্ট্য উর্দু ও ফার্সি কবিতার ব্যবহার। ১৯৮৭ সালে বইটির বঙ্গানুবাদ করেন আব্দুল্লাহ বিন সাঈদ জালালাবাদী, যা প্রকাশ করে ইসলামিক ফাউন্ডেশন বাংলাদেশ।
তাবলিগ জামাতের দ্বিতীয় আমির মুহাম্মদ ইউসুফ কান্ধলভির জীবনীগ্রন্থ ""সাওয়ানেহে ইউসুফ"" রচনার সময় তার একটি অংশ ছিল ইউসুফ কান্ধলভির অন্যতম সহকারী মুহাম্মদ জাকারিয়া কান্ধলভির একটি জীবনবৃত্তান্ত রচনা, যার দায়িত্ব পড়ে আবুল হাসান আলী হাসানী নদভীর উপর। "সাওয়ানেহে ইউসুফে" ৬৪ পৃষ্ঠাব্যাপী এই জীবনবৃত্তান্ত লিপিবদ্ধ হয়। পরবর্তীতে সেই জীবনবৃত্তান্ত ও কান্ধলভির রচিত "আপবীতিকে" ভিত্তি করে লেখক বক্ষমান গ্রন্থটি রচনা শুরু করেন। এছাড়াও তার জীবনকাহিনীর প্রধান উৎস কান্ধলভির উর্দু রচনাবলী ও তার বিশিষ্ট শিষ্যদের লিখিত সফরসমূহের বিবরণ, বিশেষত সেসব হস্তলিখিত উপাদান যা তার দক্ষিণ আফ্রিকা ও ইংল্যান্ড সফরকালে লিখিত হয়। অন্তিম রোগভোগ ও মৃৃত্যু সম্পর্কিত বিবরণের উৎস মদিনায় কান্ধলভির একান্তই ঘনিষ্ঠ জনদের কাছে লিখিত বিবরণ ও পত্রাদি। পূর্বপুরুষগণের বংশ বর্ণনার ভিত্তি নদভীর লিখিত আরেক গ্রন্থ মুহাম্মদ ইলিয়াস কান্ধলভির জীবনী ও ইহতেশামুল হাসান কান্ধলভির ""হালাতে মাশায়েখে কান্ধলা""।
লেখক মুহাম্মদ জাকারিয়া কান্ধলভির বংশবৃত্তান্ত প্রদানের মাধ্যমেই গ্রন্থটির সূচনা করেন। তারপরের অধ্যায়ে আলোচনা করেন তার জন্ম ও ছাত্রজীবন। এ অধ্যায়ে তিনি খলিল আহমদ সাহারানপুরির হাতে কান্ধলভির বায়আত গ্রহণ ও "বজলুল মজহুদ" রচনায় তার অংশগ্রহণের কথা উল্লেখ করেন। তার পরবর্তী অধ্যায়ে কর্মজীবনের আলোচনায় সাহারানপুরির নিকট থেকে খেলাফত লাভের আলোচনা দিয়ে অধ্যায়টি সমাপ্ত করেন। কর্মজীবনে কান্ধলভি মক্কায় চলে গিয়েছিলেন এবং পরবর্তীতে সাহারানপুর চলে আসেন। লেখক চতুর্থ অধ্যায়ে তার সাহারানপুরের জীবন নিয়ে আলোচনা করেন। পঞ্চম অধ্যায়ের আলোচ্য বিষয় কান্ধলভির রমজান পালনের ধরন। লেখক ষষ্ঠ অধ্যায়ে কান্ধলভির মদিনায় স্থায়ী বসবাসের আলোচনা করে সেখান থেকে তিনি দক্ষিণ আফ্রিকা ও ইংল্যান্ডে যেসব দাওয়াতি সফর করেছেন তার আলোচনা করেছেন সপ্তম অধ্যায়ে। কান্ধলভির জীবনের অন্তিম সময়ের আলোচনা এসেছে বইটির অষ্টম অধ্যায়ে। জীবনবৃত্তান্তের আলোচনা শেষ করে লেখক নবম অধ্যায়ে কান্ধলভির চারিত্রিক বৈশিষ্ট্য তুলে ধরেন। দশম অধ্যায়ে আলোচনা করেন কান্ধলভির রচনাবলী নিয়ে। মূল উর্দু গ্রন্থে কান্ধলভির বিভিন্ন বাণী প্রদান করে গ্রন্থটির ইতি টানা হয়েছে। ইসলামিক ফাউন্ডেশন বাংলাদেশ থেকে প্রকাশিত বঙ্গানুবাদে ""ছড়িয়ে আছেন সবখানে"" শিরোনামে শেষে মুহাম্মদ জাকারিয়া কান্ধলভির অনুমতিপ্রাপ্ত শিষ্যদের একটি তালিকাও জুড়ে দেওয়া হয়েছে।
ডিম্পল হায়াথি

ডিম্পল হায়াথি হলেন একজন জনপ্রিয় ভারতীয় চলচ্চিত্র অভিনেত্রী এবং মডেল, তিনি বিজয়ওয়াড়া থেকে এসেছেন এবং তিনি তেলুগু চলচ্চিত্র ইউরেকা দিয়ে তার অভিনয়ে আত্মপ্রকাশ করেছিলেন। তিনি মূলত তেলুগু এবং তামিল চলচ্চিত্রে কাজ করে থাকেন।
ডিম্পল হায়াথির জন্ম বিজয়ওয়াড়াতে ও বড় হন হায়দ্রাবাদে। পরে তিনি কোনো কারণে তার নামের শেষে হায়াথি পদবী যোগ করেন।
তিনি ১৯ বছর বয়সে ২০১৭ সালের তেলুগু চলচ্চিত্র "গাল্ফ"-এ অভিনয়ের মাধ্যমে চলচ্চিত্র জীবন শুরু করেন। তিনি ২০১৯ সালে "দেবী ২" নামক একটি দ্বিভাষার চলচ্চিত্রে ইশা নামের একটি মেয়ের ভূমিকায় অভিনয় করেন। সেই বছরেই তিনি "গাদ্দলকন্ডা গণেশ" চলচ্চিত্রে বরুণ তেজ ও অথরবার বিপরীতে একটি আইটেম নম্বরে "জারা জারা" গানে নৃত্য করেছিলেন।
ইকো উয়াইস

ইকো উওয়াইস (জন্ম উয়াইস কোর্নি ; ফেব্রুয়ারি ১২, ১৯৮৩) একজন ইন্দোনেশিয়ান অভিনেতা, স্টান্টম্যান, ফাইট কোরিওগ্রাফার এবং মার্শাল আর্টিস্ট । তিনি "মেরান্টাউ" (২০০৯), "দ্য রেইড" (২০১১), "দ্য রেইড ২" (২০১৪), "হেডশট" (২০১৬), "মাইল ২২" (২০১৮), "দ্য নাইট কামস ফর" আস (২০১৮), "স্টুবার" (২০১৮) অ্যাকশন ফিল্মগুলিতে অভিনয়ের জন্য সর্বাধিক পরিচিত। এবং নেটফ্লিক্স সিরিজ "উ অ্যাসাসিনস" (২০১৯-বর্তমান) জন্যও। 
উওয়াইস ইন্দোনেশিয়ার জাকার্তায় জন্মগ্রহণ করেন এবং তিনি মাইস্যারোহ এবং মুস্তাফা কামালউদ্দিনের পুত্র। তার দাদা, এইচ. আছমাদ বুনাওয়ার, একজন সিলাত মাস্টার ছিলেন এবং একটি সিলাত স্কুল প্রতিষ্ঠা করেছিলেন।
২৫ জুন, ২০১২, উওয়াইস জাকার্তার হোটেল গ্রান মহাকামে গায়ক অডি আইটেমকে বিয়ে করেন। এই দম্পতির দুটি কন্যা রয়েছে, আত্রেয়া সিয়াহলা পুত্রী উওয়াইস এবং আনেস্কা লায়লা পুত্রী উয়াইস।
বগুড়া জেলা সুইমিংপুল

বগুড়া জেলা সুইমিংপুল ২০০২ সালে উদ্বোধন হওয়া বাংলাদেশের জেলা পর্যায়ের একটি সাঁতার ক্রীড়া আয়োজন ও প্রশিক্ষণ সুইমিংপুল। এটির অবস্থান বগুড়া জেলার বগুড়া পৌরসভায় মালগ্রাম এলাকায় শহীদ চান্দু স্টেডিয়াম সড়কের পাশে। এটি জেলার একমাত্র সুইমিংপুল। বাংলাদেশের সকল সাঁতার ক্রীড়া আয়োজনের সরকারি ভেন্যুর মতই এটি জাতীয় ক্রীড়া পরিষদের অধিভূক্ত এবং স্থানীয় বগুড়া জেলা ক্রীড়া সংস্থার তত্ত্বাবধায়নে রয়েছে।
২০০২ সালের ২৯ নভেম্বর জাতীয় ক্রীড়া পরিষদের উদ্যোগে বগুড়ার শহীদ চান্দু স্টেডিয়াম কমপ্লেক্সের সীমানার ভিতরে সুইমিংপুলটির উদ্বোধন করা হয়। প্রকল্পটির নির্মাণ সম্পন্ন করতে ৩ কোটি টাকা ব্যয় হয়। সুইমিংপুলটি চালু হওয়ার পর ২০০৩ ও ২০০৭ সালে এখানে আন্তঃজেলা সাঁতার প্রতিযোগিতা এবং সাঁতারুদের প্রশিক্ষণ শুরু হয়। চালু হওয়ার পর সুইমিংপুল সচল রাখার সরঞ্জাম এবং অর্থাভাবে সবসময় চালু রাখা যায়নি।
এটি খোলা আকাশের নীচে উন্মুক্ত ৮ লেন বিশিষ্ট সুইমিংপুল।